रोहतास में गालियां दीं, मारपीट की; कहा-कोई हमारा बाल भी बांका नहीं कर सकता
Bihar Judge Attacked By Criminals In Rohtas - रोहतास के सासाराम व्यवहार न्यायालय के दो जजों पर मंगलवार की शाम जानलेवा हमला हुआ है। गाड़ी खड़ी करने को लेकर बाइक सवार दो लोगों ने दोनों जज के साथ गाली-गलौज की।
रोहतास के सासाराम व्यवहार न्यायालय के दो जजों पर मंगलवार की शाम जानलेवा हमला हुआ है। गाड़ी खड़ी करने को लेकर बाइक सवार दो लोगों ने दोनों जज के साथ गाली-गलौज की। इसके साथ ही मारपीट भी की गई। इतना ही नहीं उनका गला दबाकर हत्या की कोशिश भी हुई। इसके बाद बदमाशों ने जजों से कहा कि इसके पहले भी एक जज के साथ हमने ऐसा ही किया था। कोई हमारा बाल भी बांका नहीं कर पाया था। दोनों जजों ने इस मामले में थाने में केस दर्ज कराया है। इस केस में अब तक 2 लोगों की गिरफ्तारी हुई है।
पंचम अवर न्यायाधीश सह अपर मुख्य न्यायिक दंडाधिकारी के रूप में कार्यरत जज राम चंद्र प्रसाद और चतुर्थ अवर न्यायाधीश सह अपर मुख्य दंडाधिकारी जज देवेश कुमार पर हमला हुआ है।
पोल में हिस्सा लेकर अपनी राय दीजिए...
अब पढ़िए जजों ने पुलिस को दिए आवेदन में क्या कहा 
जज रामचंद्र प्रसाद ने बताया कि मंगलवार शाम 7.20 बजे हम गाड़ी में पेट्रोल भरवाने के लिए बेदा पेट्रोल पंप जा रहे थे। रास्ते में रुककर कुछ सामान खरीद रहे थे तभी एक बाइक ने टक्कर मार दी। हमारी गाड़ी को नुकसान हुआ। हम समझाने के लिए गाड़ी से बाहर निकले तो हमारी गाड़ी की चाभी निकाल ली। गाली गलौज शुरू कर दी। थोड़ी देर में मारपीट करने लगे। एक ने मेरे हाथ पकड़ा तो दूसरा गला दबाने लगा। मेरी हालत खराब होने लगी थी। सांस लेना मुश्किल हो रहा था। लोगों ने छुड़वाया नहीं तो वहां मेरी हत्या हो जाती। जब हमने अपराधियों को बताया कि हम जज हैं। तो वो कहने लगा पहले भी हमने एक जज के साथ अभद्रता की है। कोई हमारा बाल भी बांका नहीं कर सका।
घटना सासाराम मुफ्फसिल थाना क्षेत्र के बेदा गांव के पास स्थित पेट्रोल पंप के पास की है। दोनों जज राम चंद्र प्रसाद और देवेश कुमार ने नामजद प्राथमिकी दर्ज कराई है। मामले में पुलिस ने कार्रवाई करते हुए दोनों हमलावरों को गिरफ्तार कर लिया। आरोपियों में एक पेट्रोल पंप का मालिक है।
बुधवार को जजों ने दर्ज कराया केस 
मारपीट के बाद जजों ने नगर थाने की पुलिस को सूचना दी। पुलिस ने मौके पर पहुंचकर मामले को शांत कराया। एसपी विनित कुमार ने बताया कि मामले में मुफ्फसिल थाना में केस दर्ज किया गया है। आईपीसी की 9 धाराओं 341 /323 /307 /279 /353/ 379/ 427 /504/ 506 और 34 के तहत FIR दर्ज की गई है। पुलिस ने बेदा गांव निवासी पेट्रोल पंप के मालिक रामाकांत सिंह (55) और शांतनु (38) को गिरफ्तार किया है।अन्य दो की गिरफ्तारी के लिए छापेमारी की जा रही है।
बार संघ ने जताई चिंता
घटना को लेकर जिला विधिक संघ के अध्यक्ष राजेश कुमार ने चिंता जताते हुए कानून-व्यवस्था पर सवाल उठाया है। कहा कि शहर में खराब ट्रैफिक व्यवस्था और बेलगाम बाइक सवार समस्या बन गए हैं। प्रशासन को इस ओर ध्यान देने की जरूरत है। जब जजों के साथ ऐसा हो सकता है तो आम आदमी का क्या होगा।